 **2**

Številka: 0110-0005/2025-1

Nova Gorica, dne 8. maja 2025

**O D G O V O R I**

**NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA**

**PODANA NA SEJAH MESTNEGA SVETA**

**25. SEJA MESTNEGA SVETA, 24. aprila 2025**

1. **SVETNICA TANJA GREGORIČ** je podala naslednjo pobudo:

Avtobusno postajališče v Steskah

Že več kot 10 let prebivalci Stesk opozarjajo MONG o neustrezni prometni varnosti dostopa do avtobusnega postajališča v zaselku Steske. Avtobus se ustavlja na vozišču, dostop do njega pa je ob, z varnostno ograjo omejenem prostoru ob državni cesti. S tem ni zagotovljena varnost otrok pri dostopanju do avtobusnega postajališča. Otroci, ki bi sicer se v šolo vozili z avtobusom, le-tega ne uporabljajo, saj jim starši zaradi nevarne hoje ob robu državne ceste (na razpolago imajo cca 50 cm! ob ograji) ne dovolijo. Glede na to, da MONG spodbuja trajnostno mobilnost tudi na podeželju, predlagamo, da se uredi varen dostop do avtobusne postaje tudi v Steskah, še posebej zato, ker je ogrožena varnost otrok.

V zvezi s to problematiko nas zanima še sledeče:

1. Ali že potekajo kake aktivnosti v zvezi s to problematiko?
2. Kdaj se pričakuje ukrepanje MONG glede ureditve postajališča ali vsaj hodnika za pešce do najbližjega postajališča in kje bo to urejeno?

**Občinska uprava** jeposredovala naslednji odgovor:

V primeru avtobusnega postajališča Saksid, na katero gravitirajo tudi prebivalci Stesk, se avtobusno postajališče nahaja ob državni cesti izven naselja. Cesta je kategorizirana kot regionalna cesta v upravljanju države, zato je urejanje avtobusnega postajališča v pristojnosti države. V izdelavi je projektna dokumentacija. Država – DRI izdeluje projektno dokumentacijo za ureditev AP Saksid. Projekt obsega reditev avtobusnih postajališč in navezavo na naselje Saksid. Dokumentacija je trenutno v recenziji. Za zaselek Steske potekajo še usklajevanja glede ureditve dostopa do avtobusnega postajališča oz. iskanje alternativnih rešitev.

1. **SVETNICA DAMJANA PAVLICA** je podala naslednjo pobudo:

Glede na zapisano v Primorskih novicah in tudi slišano, Pošta Slovenije prodaja upravno zgradbo v Novi Gorici in se s tem počasi umika iz naše občine, kar nas zelo skrbi. Vse to se izkazuje tudi z zapiranjem poslovalnic. Iz občine se je umaknila uprava Zavarovalnice Triglav, Telekom, krčijo se banke, zapirajo se trgovine Mercatorja. Sedaj, ko imamo vlado iz Nove Gorice, bi morali delovati na decentralizaciji državnih podjetij in se truditi proti zapiranju njihovih poslovnih enot v Mestni občini Nova Gorica. S tem se krči število zaposlenih v teh podjetjih in se zmanjšuje dostopnost do storitev, ki jih navedene institucije ponujajo, predvsem na podeželju. Posledično se zmanjšuje kvaliteta življenja nasploh.

V prejšnjem mandatu smo se z vodstvom Pošte Slovenije pogovarjali o gradnji logističnega centra v Kromberku. Bil je že izdelan projektni osnutek, žal so pogovori v novem mandatu zamrli. Glede na to, da je prostor pod Merkurjem za logistično dejavnost premajhen, in se zemljišče v novi industrijski coni ni prodalo v celoti, in nimamo kupcev, predlagamo, da se obnovijo razgovori s Pošto Slovenije o izgradnji logističnega centra na tem območju.

**Občinska uprava** jeposredovala naslednji odgovor:

Glede informacij o Pošti in domnevnih pogovorih za območje v Kromberku nismo podrobneje seznanjeni. Očitno so se ti pogovori ustavili, saj do realizacije ni prišlo. Predvidevamo, da je težava morda tičala tudi v namembnosti zemljišča, vendar glede na to, da mikro lokacije ne poznamo natančno, tega ne moremo trditi z gotovostjo.

V povezavi z morebitnim zapiranjem poštnih poslovalnic pa z veseljem poudarjamo, da je bilo po posredovanju vodstva Mestne občine Nova Gorica pri Pošti Slovenije doseženo, da se je ohranila poslovalnica v Šempasu in poslovalnica na Trnovem.

Pošta sicer prodaja poslovne prostore v Novi Gorici, vendar poslovalnica ostaja – ne gre za njeno zaprtje. Ob tem naj poudarimo, da smo v rednem tedenskem stiku s pooblaščeno osebo pri Pošti Slovenije, s katero konkretno usklajujemo možnosti nakupa dveh zemljišč s skupno površino 8.000 m² v Poslovno-ekonomski coni Kromberk (PEC).

Lahko torej rečemo, da smo prešli od pogovorov h konkretnim dejanjem in pričakujemo, da se bo Pošta prijavila na razpis za nakup zemljišča.

1. **SVETNIK ANDREJ PELICON** je podal naslednjo pobudo:

Dajem pobudo za postavitev električnih, 220-voltnih vtičnic za polnjenje električnih koles na strateških in premišljenih lokacijah na področju mestne občine. Tudi, ali predvsem v povezavi z novo, tako imenovano Krožno potjo Čas za kolo. Kot mogoče lokacije polnilnih točk predlagam Trg Evrope, center mesta, Šempas, Branik, Sabotin, itd., po presoji odgovornih, kakor tudi predlagam dogovor s sosednjimi občinami, da bo regija smiselno posejana s priključki. Razvite turistične regije imajo to dobro urejeno, zato smatram, da bi bila ta pridobitev prispevek k turistični ponudbi Goriške in širše regije.

**Občinska uprava** je posredovala naslednji odgovor:

Trenutno sta postavljeni dve polnilni postaji za kolesa na Trnovem in v Solkanu. Kolesarski turizem ima močan trend rasti in je zagotovo potrebno slediti potrebam z razvojem potrebne infrastrukture v mestu in na podeželju. Pobudo bomo preučili in poiskali dodatne primerne lokacije, kjer so tehnično izvedljive dodatne polnilnice za kolesa. Cilj MONG je, da se za potrebno infrastrukturo zagotovi ustrezne vire financiranja.

1. **SVETNICA TINA KROG** je podala naslednjo pobudo:

Spletna stran – smotrnost prenove in nekaj pobud za izboljšavo

Opazili smo, da ste na Mestni občini Nova Gorica prenovili spletno stran in to storili brez večjega oglaševanja ter kljub temu, da je bila stran prenovljena pred kratkim in tudi prilagojena standardom za olajšano uporabo osebam z različnimi oviranostmi npr. slepoto ali slabovidnostjo. Če nas spomin ne vara, je bilo to v drugi polovici leta 2021, prenovo pa so takrat javno pohvalili tudi v Društvu slepih in slabovidnih. Zato nas je ta prenova zelo presenetila in odprla vprašanje, ali je bila prenova zares potrebna.

Sprašujemo vas:

1. Na podlagi česa ste se odločili za prenovo spletne strani?

2. Kolikšen je bil strošek prenove in iz katere proračunske postavke je bil izpeljan?

3. Kaj ste s prenovo dosegli in s tem upravičili porabo javnih sredstev?

4. Je bil izbrani ponudnik (glede na podpis na spletni strani sklepamo, da gre za Arctur, d. o. o.) najcenejši ali ste šli v kakšen drugi postopek izbire izvajalca, z merili in komisijo, kot se je to naredilo pri zadnji prenovi?

5. Kdo so bili ostali ponudniki in kakšne so bile njihove ponudbe, če seveda obstajajo?

Občutek imamo namreč, da je bil osnovni cilj prenove predvsem zamenjava razvijalca in skrbnika spletne strani, ki bi bil po godu trenutnemu vodstvu MONG, saj za spletno stran zdaj namreč ponovno skrbi podjetje, ki je zanjo skrbelo že v preteklih mandatih, ko je župansko mesto zasedal sedanji podpredsednik stranke Gibanje Svoboda, g. Arčon.

Ali so s prenovo spletne strani povezana tudi dejstva, da je gospa Martina Murovec, sicer kandidatka za mestno svetnico št. 16 na listi stranke Gibanja Svoboda, 13. septembra 2024 (podatki iz AJPES-a) odprla s. p. (sklepamo da popoldanski, glede na to, da je še vedno operativni direktor podjetja Arctur, d. o. o.) in v letu 2025 izdala štiri (4) račune v skupni višini 3000,00 EUR oziroma 750,00 EUR mesečno za »svetovanje v skladu s pogodbo« (podatki ERAR)?

Poleg tega prosimo, če lahko na spletno stran ažurneje objavljate zapisnike in videoposnetke preteklih sej. Zapisnika marčevske seje namreč na novi spletni strani še vedno ni, občanke in občani pa bi v tem času že radi posegli po njem. Ažurno objavljeni zapisniki sej so namreč zelo pomemben dokument, ki omogoča informiranost in transparentnost delovanja mestnega sveta MONG.

Pa še ena za marsikoga zelo uporabna pobuda: prosimo, da na spletni strani pripravite in objavite podstran, na kateri bi bili dostopni vsi kontaktni podatki društev, ki jih sofinancira MONG preko razpisov in javnih naročil, razdeljeni na področja njihovega delovanja oziroma področja razpisov za sofinanciranje.

Kontaktni podatki so namreč izjemno pomembni pri povezovanju društev in zasebnih zavodov, zunanjemu angažiranju društev in zasebnih zavodov ob raznih priložnostih in nasploh razvidu vseh društev, s katerimi MONG plemeniti svoje delovanje in aktivnosti. Ker nimajo vsa društva urejenih spletnih strani oziroma kanalov, kjer se lahko predstavijo, bi bila to odlična platforma za povečanje njihove prepoznavnosti, kar pa bi posledično privedlo tudi do tega, da bi občanke in občani lažje koristili njihove programe in naročali njihove aktivnosti ter storitve.

**Občinska uprava** je posredovala naslednji odgovor:

Pogodba s prejšnjim razvijalcem in skrbnikom spletne strani Mestne občine Nova Gorica se je iztekla konec decembra 2024. Zato smo morali ponovno v izbor razvijalca in skrbnika spletne strani. V evidenčnem postopku prejšnjega skrbnika spletne strani nismo povabili k oddaji ponudbe, ker z njegovim delom nismo bili zadovoljni. Prilagoditev spletne strani skladno z Zakonom o dostopnosti spletišč in mobilnih aplikacij je pri njem namreč trajala skorajda eno leto po roku za postavitev nove spletne strani. Ves čas smo imeli težave z rubriko Izpostavljeno na vstopni strani, ki je bila pogosto nedostopna, večkrat niso bile dostopne tudi druge vsebine na strani. Težave skrbnik spletne strani ni uspel odpraviti do te mere, da se ne bi vedno znova pojavljala. Iskalnik vsebin je deloval slabo, pritožbe čez delovanje strani smo prejemali s strani zaposlenih in zunanjih uporabnikov. Spletna stran je zdaj veliko bolj pregledna in oblikovno jasna. Navigacija po strani je enostavna, iskalnik deluje bolje. Od objave prenovljene spletne strani se nam še ni zgodilo, da katera od že objavljenih vsebin na strani ne bi bila dostopna.

Spletne strani je potrebno tudi nenehno posodabljati z namenom, da čim bolj zadostijo dobri uporabniški izkušnji. To, da smo se odločili za prenovo, ni nič novega, ker smo stran tudi iz navedenega razloga prenavljali že večkrat. V evidenčnem postopku so bili k oddaji ponudbe pozvani trije izvajalci, Parsek d.o.o., Tall Web d.o.o. in Arctur d.o.o.. Izbrani izvajalec, Arctur d.o.o., je edini oddal ponudbo. Strošek tehnične in grafične prenove je znašal 48.714,60 €, in sicer iz postavke 06.004 Računalniške storitve in tekoče vzdrževanje. V ta strošek je vključeno tudi gostovanje in tehnično vzdrževanje za obdobje 24 mesecev ter uporabniška podpora.

Martina Murovec v okviru svojega popoldanskega s. p.- ja v prenovo ni bila vključena, prav tako iz tega naslova ni opravila nobene storitve za nas. Glede zapisnikov sej: na spletni strani so objavljeni, čim so potrjeni na mestnem svetu, prej ne morejo biti. S tem ste, kot svetnica, predvidevamo seznanjeni.

Zahvaljujemo se vam za pobudo glede objave kontaktov društev, za katero bomo poiskali ustrezno rešitev.

1. **SVETNIK NEĐAT ŠALJA** je podal naslednjo pobudo:

Integracija priseljencev

Združenje ravnateljev je za namene reševanja problematike integracije priseljencev vzpostavilo strokovno skupino za delo z učenci priseljenci. Ugotovili so, da je med učenci povprečno več kot 10 odstotkov takih, ki jim slovenščina ni materni jezik. Vsem tem moramo kot družba omogočiti čim učinkovitejšo in čim hitrejšo integracijo, ki temelji predvsem na čimprejšnji osvojitvi slovenskega jezika.

Žal ne vsi učenci priseljenci izhajajo iz družin, kjer se pomena uspešne integracije zavedajo. Marsikdaj tudi starši ne govorijo slovensko, tako da učenci priseljenci tudi v popoldanskem času le redko komunicirajo v slovenščini. Pogosto se družijo predvsem v svojem krogu in komunicirajo predvsem v svojem maternem jeziku. Preredko se udeležujejo obšolskih dejavnosti in dogodkov, ki niso obvezni. In to predstavlja osnovni problem integracije. Neznanje slovenskega jezika, premalo socializacije s slovensko govorečimi učenci ter nevključenost staršev učencev priseljencev.

Zanima nas, kaj smo kot občina glede integracije priseljencev naredili po izvedbi okrogle mize o medvrstniškem nasilju? Katere ukrepe smo sprejeli? Ne govorimo o tem, da je problematika integracije priseljencev nujno povezana z medvrstniškim nasiljem, ker vemo, da ni, saj je medvrstniško nasilje problem, ki ni povezano z narodnostjo otrok, ampak z več drugimi težavami, s katerimi bi se tudi kot občina morali bolj učinkovito spopasti. Na to opozarjamo že dlje časa. Je pa res, da je slaba integracija lahko povod nezadovoljstva, predsodkov, jačanja manjvrednostnih in večvrednostnih kompleksov, ki lahko privedejo do segregacije in posledično tudi do nasilja. Zato smatramo, da je skrajni čas, da naredimo kaj konkretnejšega glede problematike integracije in tudi medvrstniškega nasilja.

Število priseljencev se v osnovnih šolah povečuje in brez učinkovitih ukrepov in konkretne pomoči mestne občine, ne bomo rešili ničesar. Vsaj ne pravočasno. In vsaj ne učinkovito. Pomoč občine šolah – tudi materialne – je za ukrepanje nujna. Res je, da ima na tem področju največ odgovornosti in moči Ministrstvo za vzgojo in izobraževanje, ampak lahko tudi kot občina zahtevamo svoje in pomagamo po vsem zmožnostih. Šole bi nujno potrebovale povečanje razpoložljivih ur slovenskega jezika ter koordiniranje učenja slovenščine. Nujno bi potrebovali program, ki bi spodbujal vključitev staršev v sam proces integracije in šolanja ter službo, ki bi na prijazen, učinkovit in vseobsegajoč način obravnaval priseljenske družine. In kot poudarjajo tudi na Združenju ravnateljev – to, da začnemo problematiko naslavljati celostno, ne pomeni diskriminacije priseljencev, ampak vzpostavljanje pogojev za lažjo in prijaznejšo integracijo otrok priseljencev ter kvalitetnejše šolstvo za vse otroke, saj se zaradi prilagoditve učnih procesov otrokom priseljencem že opaža padec standardov znanja nasploh. V Gorišla.si pričakujemo od MONG konkretno reševanje problematike tudi z zagotovitvijo sredstev za podporni kader, ki bi lahko v osnovnih šolah pripomogel k lažji vzpostavitvi vseh pobud in rešitev, ki jih predlaga tudi Združenje ravnateljev, kar v Goriška.si podpiramo in pozdravljamo kot odličen načrt za vzpostavitev učinkovite integracije. Skrb za otroke priseljence je skrb za naše osnovne šole nasploh. To je potrebno čim prej ozavestiti in predvsem ukrepati.

Ob tej priložnosti pa vam želim omeniti nov slovenski dokumentarni film »Novi sošolci« režiserja Tonija Cahuneka, ki na pristen in občutljiv način prikazuje, kako albanski priseljenci prihajajo v Slovenijo ter se soočajo z izzivi vključevanja v šolski sistem. Film osvetljuje pomembne vidike integracije – od učenja jezika do kulturnega prilagajanja – in pri tem odpira prostor za razmislek in dialog. Prepričani smo, da bi bilo izjemno dragoceno, če bi si film lahko ogledali tudi v Novi Gorici, saj bi s tem spodbudili razumevanje, sočutje in povezovanje v naši lokalni skupnosti. V Goriška.si se aktivno trudimo, da bi film prišel na goriška filmska platna, zato smo prepričani, da vas bomo kmalu povabili na ogled. Če pa boste takrat naleteli na film, priporočamo ogled, saj na odličen način pokaže zgoraj opisano stanje.

**Občinska uprava** je posredovala naslednji odgovor:

Integracija tujcev velja za širši problem, prisoten na ravni celotne države, zato je k reševanju problematike pristopila Vlada Republike Slovenije in 9. novembra 2023 sprejela »Strategijo vključevanja tujcev, ki niso državljani Evropske unije, v kulturno, gospodarsko in družbeno življenje Slovenije«. S ciljem izboljšanja znanja slovenskega jezika in opolnomočenjem učencev priseljencev na tem področju je bila sprejeta novela Zakona o osnovni šoli (Ur. l. RS, št. 16/24), ki omogoča intenzivno izvajanje začetnega pouka slovenščine takoj po vključitvi in postopno vključevanje k pouku preostalih predmetov glede na poznavanje učnega jezika. Takšen pristop naj bi spodbujal socializacijo s sošolci na eni strani, ter intenzivno delo na področju učenja jezika na drugi strani.

Poleg tega se izvaja program Začetna integracija priseljencev, ki je namenjen učenju slovenskega jezika in vključuje tudi vsebine spoznavanja slovenske družbe. Omenjeni program med drugimi izvaja tudi Ljudska univerza Nova Gorica. Program je za udeležence brezplačen ob predložitvi potrdila o izpolnjevanju pogojev za udeležbo v enotnem programu (izda ga Upravna enota). Stroške programa krijeta Urad Vlade Republike Slovenije za oskrbo in integracijo migrantov in Evropski sklad za azil, migracije in vključevanje (t.i. AMIF).

Tečaje slovenščine za tujce, tako za otroke kot njihove starše, ponuja tudi občinski javni zavod Mladinski center Nova Gorica, kar financira Mestna občina Nova Gorica.

Mestna občina Nova Gorica poskuša na področju šolstva zadevo reševati z dodatnimi kadrovskimi okrepitvami v okviru nadstandardnih zaposlitev, širše pa tudi preko izvajanja programov javnih del, kjer se v zadnjih letih velik poudarek pri določitvi meril za obravnavo in ocenjevanje vlog namenja programom in aktivnostim, ki se v lokalnem okolju izkazujejo za problematične kot so učna pomoč učencem in dijakom ter pomoč pri integraciji priseljencev. Žal odziv šol ni bil v skladu s pričakovanji. Na splošno pa je uspeh integracije v precejšnji meri odvisen od motivacije in pripravljenosti migrantov samih na vključitev v novo okolje.

Strinjamo se z navedbo svetnika, da je potrebno problematiko naslavljati celostno, torej z državno ureditvijo tega področja. Mestna občina Nova Gorica pa, kot zgoraj navedeno, že namenja materialno pomoč za integracijo priseljencev, kljub temu, da to ni zakonska obveznost lokalnih skupnosti. Med drugim so priseljenci v materialni, socialni ali kakšni drugi stiski ob izpolnjevanju pogojev deležni občinskih socialnih in drugih denarnih pomoči.

Naj še navedemo, da so na področju osnovnošolskega izobraževanja lokalne skupnosti v skladu z veljavno zakonodajo dolžne zagotavljati sredstva za materialne stroške objektov, v katerih poteka osnovnošolsko izobraževanje, za nakup opreme in investicijsko vzdrževanje objektov ter za same investicije. Osnovnošolsko izobraževanje se v mestni občini izvaja v 12 objektih. Izdatki za prej navedene obveznosti občine se skozi leta povečujejo. Kot je razvidno iz javno dostopnih podatkov je mestna občina v letu 2024 osnovnim šolam zagotovila 945.601,38 EUR za materialne stroške, 429.123,33 EUR za financiranje nadstandardnih zaposlitev, 244.589,65 EUR za nakup opreme in investicijsko vzdrževanje, v teku oz. glede na veljavni NRP MONG 2025-2028 nas čakajo obsežne investicije na področju šolstva (prizidek OŠ Šempas, rekonstrukcija stare stavbe Glasbene šole Nova Gorica, rekonstrukcija OŠ Frana Erjavca, rekonstrukcija in prizidava OŠ Solkan ter III. faza ureditve OŠ Čepovan). Poleg vsega navedenega je zakonska obveznost lokalnih skupnosti tudi zagotavljanje šolskih prevozov za učence, za kar pa je mestna občina v letu 2024 namenila 864.596,28 EUR.

1. **SVETNI****K GABRIJEL FIŠER** je podal naslednjo pobudo:

Dajem pobudo za čezmejno ureditev naravoslovno-rekreativne poti Koren.

Čeprav ima v javnosti neustrezen prizvok mestne »kloake« oziroma »kanalizacije« pa je potok Koren pravzaprav ena od stičnih točk, ki povezuje obe mesti in je mestni »vodotok« od izvira pod Škabrijelom do izliva v Sočo v Stražcah v Gorici. Ob gradnji Nove Gorice je bil zaradi hudourniške narave, stisnjen v umetni kanal in hitro, preko meje speljan pod zemljo, vendar vseeno pridobiva na veljavi in privlačnosti, tako simbolni kakor tudi dejanski, kot tekoča voda in življenjski prostor, ob katerem se lahko domačini sprehajajo in rekreirajo.

V projektu EPK je Koren bolj ali manj puščen ob strani, čeprav ponuja številne priložnosti, kar je škoda. Delno so se tega, sicer z zamudo, zavedli v sosednji Gorici, kjer urejajo centralni mestni park »dolinica Korna«, ki se bo od mestnega središča raztezal vse do reke Soče. Žal je marsikod drugje (tako na naši kot na italijanski strani) območje Korna precej neurejeno. Zatorej predlagam vzpostavitev čezmejne označene pešpoti od izvira do izliva. Pot naj bo ustrezno označena in opremljena z usmerjevalnimi tablami, ob njej pa naj bo več točk – poučnih panojev z naravoslovno in tudi družboslovno-humanistično tematiko, lahko tudi s kvizi za otroke in mladino ipd. Panoji naj bodo tudi digitalizirani s QR kodami s še več zanimivostmi in podatki. Domačini o Kornu vedo malo, premalo, čeprav so nekateri razumniki in intelektualci iz obeh strani meje, kot so Tomaž Vuga, Dario Stasi, Andrea Bellavite, pisali o njem in izpostavljali njegov pomen.

Kjer je potok speljan pod zemljo, naj pod še vedno ostane, opremljena naj bo s tablami, puščicami, spotikavci ali tlakovci drugačne barve ali oblike. Pot naj se skupaj s skoraj dokončanim parkom v Gorici poveže v smiselno celoto in zaključi pri izlivu v Sočo.

**Občinska uprava** je posredovala naslednji odgovor:

Območje ob potoku Koren, kot del zelenega sistema mesta se obravnava že od evropskega projekta URBiNAT od leta 2018 dalje. Skozi vrsto participativnih delavnic smo v sodelovanju z različnimi ciljnimi skupinami razvili zeleni koncept urejanja območja ob potoku, ki temelji na vključevanju skupnosti in na naravi temelječih rešitvah.

V sklopu projekta je bila vzpostavljena učna pot ob potoku Koren, dolvodno od suhega zadrževalnika Pikolud. Ob njej smo postavili tri informativne table, prilagojene tudi ranljivim skupinam. Table vključujejo reliefne QR kode, ki omogočajo dostop do vsebine tudi osebam z okvaro vida, za mlajše obiskovalce pa so dodane didaktične kocke z motivi življenjskega kroga različnih živalskih vrst, ki živijo ob potoku.


Zaradi uspešnega dela v projektu URBiNAT je Mestna občina Nova Gorica postala eno izmed vodilnih mest tudi v nadaljevalnem projektu GreenInCities, kjer bomo poskušali uresničiti še dodatne ukrepe iz oblikovanega zelenega koncepta (Vodni teater ipd.). Projekt predvideva nadaljevanje izvajanja participativnih delavnic, s katerimi bomo ozaveščali in izobraževali ciljne skupine o pomenu in ohranjanju biodiverzitete ob potoku Koren. V obeh projektih je območje ob potoku Koren obravnavano kot čezmejno območje, kar pomeni, da že aktivno sodelujemo tudi s sosednjo Gorico v Italiji. Pobuda svetnika je dobrodošla, saj je možnosti za nadgradnjo projekta zelo veliko.

1. **SVETNICA LARA ŽNIDARČIČ** je podala naslednjo pobudo:

Pobuda se nanaša na označevanje prehodov za pešce po mestnem središču in okolici.

Dajem pobudo, da se na različnih lokacijah oziroma ulicah naredi pregled prehodov za pešce, saj so nekateri prehodi v dnevnem in nočnem času, kljub javni razsvetljavi slabo vidni, še manj, ko čez prehod prečka pešec ter ostali udeleženci v prometu. Prosim, da se naredi pregled, ter na podlagi le-tega najde rešitev za boljšo vidljivost. Predlagam, da se ob prehodih vgradi talne luči, kot imajo ponekod v sosednji italijanski občini.

Prilagam slike predlagane rešitve.







**Občinska uprava** je posredovala naslednji odgovor:

Z vašo pobudo soglašamo, zato bomo pričeli z načrtovanjem ustreznih ukrepov za izboljšanje vidnosti prehodov za pešce v mestnem središču in širše. V okviru načrtovanja bomo najprej izvedli pregled obstoječih prehodov ter ovrednotili njihove svetlobne pogoje v dnevnem in nočnem času. Na podlagi ugotovitev bomo pripravili predloge tehničnih rešitev, ki bodo skladne z zakonodajo in izkušnjami iz prakse.

Pojasnjujemo pa, da je bila talna osvetlitev že preizkušena na prehodu za pešce na Kidričevi ulici, vendar se je v kratkem času (po nekaj mesecih) izkazala za tehnično nezanesljivo rešitev, saj je sistem odpovedal. Kljub temu bomo znova preverili možnosti uporabe naprednejših in trajnejših tehnologij, vključno s talnimi svetilkami, kjer se bodo pokazale kot smiselne.

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦

**NEZADOVOLJSTVO OZ. NESTRINJANJE S PREJETIM ODGOVOROM, PRIPOMBE, VPRAŠANJA IN PREDLOGI TER POBUDE OZIROMA POHVALE:**

1. **SVETNIK MARJAN ZAHAR** je izrazil naslednje nezadovoljstvo s prejetim odgovorom:

V zvezi s to pobudo za postavitev označevalnih ploščic kulturnih spomenikov Rotary kluba Nova Gorica se vam zahvaljujemo za odgovor. Smo pa nekako razočarani nad njim. Pobudi ni bila predstavljena digitalna rešitev tega izziva. Kot sami ugotavljate, tudi brskanje po že nekdaj izdanih publikacijah ne pride v poštev. Sploh pa starejši obiskovalci niso vajeni uporabe sodobnih digitalnih medijev in pred vsakim kulturnim spomenikom skeniranja digitalnih kod. Zato je bila odločitev Rotary kluba Nova Gorica preprosta in učinkovita. To je postavitev označevalnih ploščic. Prosili smo samo, da nam na nivoju Občinske uprave določite strokovnega sodelavca, ki bo zadevo usmerjal in vodil. Kontakt člana Rotary kluba Nova Gorica z direktorjem Goriškega muzeja, ki ste ga predlagali, je tudi izkazal, da Goriški muzej ni prava rešitev tega izziva. Žal imamo občutek, da Občinsko upravo ta izziv ne zanima in bi ga najraje potisnili kar v kot.

**Občinska uprava** je posredovala naslednji odgovor:

Zadevo je na Mestni občini Nova Gorica prevzela Nika Testen, ki je že v dogovoru za sodelovanje tako z Rotary klubom Nova Gorica kot z Zavodom za varstvo kulturne dediščine (ZVKD, OE Nova Gorica). Predviden je sestanek v mesecu maju 2025, na katerem bomo skupaj oblikovali najboljšo rešitev za označitev kulturnih spomenikov. Potrudili se bomo realizirati željo Rotary kluba, hkrati pa upoštevati usmeritve ZVKD, ki nam bo moral tudi izdati soglasje za izvedbo, v kolikor bomo posegali v območje kulturne dediščine.

1. **SVETNICA TANJA GREGORIČ** je izrazila naslednje nezadovoljstvo s prejetim odgovorom:

Najprej bi se zahvalila za odgovor, ki sem ga prejela glede nasilja in železniške postaje v Prvačini.

Glede nasilja v šolah bi rekla tako, da nas čudi, da Mestna občina Nova Gorica v  zadnjem času ni bila uradno obveščena o pojavu nasilnega dogodka s strani nobene od šol, saj so bile v različnih medijih objavljene novice o konkretnih dogodkih na vsaj eni od osnovnih šol v Mestni občini Nova Gorica. Se je MONG na to dogajanje odzvala, se pogovorila z odgovornimi, je bil narejen kakšen ukrep ob samem spodbujanju programov? Ali MONG res nima pooblastil povprašati, ali so ravnatelji odgovorni za neustrezno kadrovanje, ter poiskati smiselno rešitev za neponavljanje kadrovske anomalije?

Poleg tega me zanima še glede železnice Prvačina. Torej, glede odgovora umeščanja novih, obsežnejših območij stavbnih zemljišč po trenutni zakonodaji, je skoraj onemogočeno. Res je, da je večina okoliških zemljišč ob železniški postaji Prvačina z namensko rabo K1, vendar pa v veljavnem OPPN-ju je območje v izmeri cca 2,5 ha namenske rabe IG, dejansko pa so polja. Sklepamo, da je tu mišljena obrtna cona. Zemljišče namenske rabe površine železnice pa obsega, na dolžini cca 300 metrov, koridor širine cca 50 metrov. Sklepamo, da za dodatne industrijske tire in nakladne rampe. Ponovno prosimo za obrazložitev, zakaj ne bi bilo mogoče gradnja obrtno industrijske cone na območju, po OPPN predvidena za gospodarske cone. Sploh ne razumemo, da je za nadaljnje projektiranje potrebna poplavna študija, a menimo, da izdelava vsaj projekta za pridobitev projektnih pogojev, v kolikor ta ni izdelan, ni ovirana. S tem bi pridobili čas v procesu projektiranja ter pridobili konkretno vizijo Mestne občine Nova Gorica glede te cone.

            Poleg tega bi imela še eno vprašanje. Torej, vprašanje, ki se nanaša na pobudo, ki sem jo podala v juniju 2024, in sicer se nanaša na participativni proračun. Kot večkrat rečeno, samo izvedbo participativnega proračuna zelo spodbujam in sem hvaležna Mestni občini Nova Gorica, da se izvedba le-tega nadaljuje. Skrbi pa me, da se nekateri projekti ne bodo izvedli tako, kot so bili prvotno zastavljeni oziroma vsaj ne v celoti. V času prijav projekta je bilo rečeno, da bodo na glasovanje šli le projekti, ki so izvedljivi, zato želim MONG vprašati sledeče:

1. Kje se je zalomilo, da so bili izglasovani tudi projekti, ki, žal zaradi takih in drugačnih razlogov, ne bodo bili v celoti izpeljani, kot so bili predlagani?
2. Ali se bo sredstva, ki bodo morebiti ostala zaradi nepopolne izvedbe projekta, lahko razporedili na druge nedokončane projekte iz prejšnjih let? Poleg tega sem v Rebalansu proračuna zasledila, da se projekti, ki bi morali biti izvedeni v letu 2025, zamikajo na leto 2026. Prosila bi Mestno občino Nova Gorica za obrazložitev, zakaj je temu tako.


**Občinska uprava** jeposredovala naslednji odgovor:

Glede nasilja v šolah lahko ponovno poudarimo, da Mestna občina Nova Gorica v zadnjem času uradno ni bila obveščena o pojavu nasilnega dogodka niti s strani vodstva nobene od šol niti s strani drugih institucij.

Glede kadrovanja pojasnjujemo, da je skladno z Zakonom o organizaciji in financiranju vzgoje in izobraževanja (ZOFVI) tako določanje sistemizacije delovnih mest kot tudi sklepanje delovnih razmerij v pristojnosti ravnatelja, prav tako je z zakonodajo opredeljen postopek izbire ravnatelja.

Glede poslovne cone OPPN Prvačina:

Občina je v navezi s Slovenskimi železnici že pred nekaj leti pristopila k aktivnostim za ureditev poslovne cone ob železnici v Prvačini. Konkretno je MONG v ta namen naročila izdelavo OPPN za območje IG PR-07/01, ki je v večinski lasti MONG, ter izdelavo projektne dokumentacije za ureditev dostopnih cest. Medtem pa so Slovenske železnice izvajale aktivnosti za ureditev zemljišč v njihovi lasti. Te aktivnosti so se pričele prav zaradi tega, ker je RS naročila izdelavo hidrološko hidravlične študije porečja reke Vipave. Namen je bil, da se ukrepi načrtujejo celovito oz. vzporedno z analizo poplavne problematike. Nesporno je namreč dejstvo, da se celotno območje južno od železniških tirov v celoti nahaja na razlivnem področju visokih voda Vipave, kar izhaja že iz veljavne opozorilne karte poplav:



Veljavna karta opredeljuje območje poplav, ne daje pa zadostne podlage za načrtovanje protipoplavnih ukrepov, umeščanje objektov in nenazadnje tudi ne za pridobitev pozitivnega mnenja Direkcije za vode. Prav temu je namenjena nova študija. Do dokončne izdelave študije je izdelava nadaljnjih faz dokumentacije nesmiselna, saj zanjo nihče na nivoju države ne bo prevzemal odgovornosti. Rok za izdelavo nove študije je država že večkrat podaljšala. Trenutno znani rok je 30.6.2025, temu pa sledi še recenzija študije. Občina si prizadeva, da bi bila študija potrjena čim hitreje, žal pa v konkretnem primeru bližnjic ni. Nenazadnje pa ni želja nikogar, še manj pa je to strokovno primerno, da bi brez ustreznih podlag umeščali novo pozidavo ter vabili potencialne investitorje na poplavno ogrožena območja.

V zvezi s projekti iz participativnega proračuna pa pojasnjujemo, da so se v postopek za glasovanje za projekte PP uvrstili projekti, ki so izvedljivi in so ustrezali pogojem participativnega proračuna (PP). Projekt je lahko tudi delno izvedljiv in se ga vseeno izvede, ampak le v obsegu razpoložljivih sredstev proračuna. Vrednosti projektov, ki so jih predlagali občani je bila potrjena. Tekom realizacije projektov prihaja do nepredvidenih stroškov, ki se namenijo pripravi dokumentacije, pridobitvi mnenj in podobno, zaradi česar ostane manj sredstev za samo izvedbo del. Držimo se finančnega okvira, ki je bil določen za posamezen projekt in vsaj delno projekt tudi izvedemo.

Projekti, ki so bili izglasovani in uvrščeni v proračun oziroma Načrt razvojnih programov za leta 2024, 2025 in 2026, bodo v tem obdobju tudi izvedeni, seveda v okviru razpoložljive vrednosti izglasovanega projekta. Dinamika izvedbe projektov je odvisna od pridobitve dovoljenj in potrditve vse dokumentacije, ki je potrebna, da se projekt izvede. V primeru, da se ta ne pridobi v predvidenem času ali v primeru, da nismo uspešni pri pravočasni izbiri izvajalca, ki bi izvedel projekt, se dinamika projekta zamika v naslednje obdobje. Sredstva, ki ne bodo porabljena zaradi morebitne neizvedljivosti projekta, se ne bodo prerazporejala na projekte izglasovane na preteklih participativnih proračunih.

**23. SEJA MESTNEGA SVETA, 20. februar 2025**

1. **SVETNICA DAMJANA PAVLICA** je podala naslednjo pripombo na prejeti odgovor:

V svetniški skupini SDS smo opozorili na križišče v Ozeljanu pri Treh hišah, ki je nepregledno in zelo nevarno in je že terjalo smrtne žrtve. Zahvaljujem se za odgovor. Nekako se mi zdi, da je ta odgovor kar v redu, skrbi pa me to, kar je odgovorilo Ministrstvo za infrastrukturo. Zahvaljujem se ga. Mirjam Bon Klanjšček, ki je postavila to vprašanje, odgovor pa je bil, bom rekla, kar nezaslišan. Tukaj so napisali, da ni bilo nobenih nesreč, da je križišče pregledno, da ni nevarno in da se bo z odstranitvijo te žive meje vse to rešilo.

Res je, da se je že zdaj precej sčistilo to območje, je tudi res bolj pregledno, samo mislim, da so še zmeraj tam ruševine, ki so nevarne. Če pride burja, lahko vrže marsikaj na cesto. Ko sem se peljala na sejo, sem si ogledala drevo, ki stoji tam, in mislim, da je treba pogledati, ali je varno oziroma ali je potrebno tudi to drevo odstraniti. Hvala za odgovor zaenkrat, mislim pa, da bom spremljala, če se bo to res reševalo.

**Občinska uprava** jeposredovala naslednji odgovor:

Natančna lokacija drevesa ni znana, po vsej verjetnosti raste drevo na zemljišču parcele v lasti Republike Slovenije, na zemljišču parc. št. 5426 k.o 2310 Ozeljan. Drevo raste v varovalnem pasu cestnega zemljišča, ki je v upravljanju Direkcije RS za infrastrukturo. Mestna občina Nova Gorica ne upravlja z vegetacijo v varovalnem pasu državnih cest, zato bomo vašo pobudo k preučitvi stanja drevesa posredovali koncesionarju Kolektor CPG d.o.o. Nova Gorica.

Direkcija za infrastrukturo je dne 7. 4. 2025 podala odgovor, da bo koncesionar v prihodnjih mesecih drevo odstranil.

Miran Ljucovič

vodja Službe za mestni svet in krajevne skupnosti